**Ukrajinci zamestnaní v SR, ktorí odišli bojovať na Ukrajinu**

V prípade, že Ukrajinec, zamestnaný na Slovensku, odišiel bojovať na Ukrajinu na základe doručenia povolávacieho rozkazu, **ide o** **prekážku v práci na strane zamestnanca.** Ak je takémuto zamestnancovi prekážka v práci vopred známa, **je povinný včas požiadať zamestnávateľa o poskytnutie pracovného voľna.**

1. Je vhodné, aby zamestnávateľ **vyhotovil jednoduchý dokument (dohodu**), v ktorom potvrdí, že zamestnancovi poskytol pracovné voľno na jeho vlastnú žiadosť z uvedeného dôvodu.
2. **Zamestnávateľ sa so zamestnancom môže dohodnúť na pracovnom voľne s náhradou mzdy alebo bez náhrady mzdy:**
3. **Pracovné voľno zamestnanca s náhradou mzdy:** náhrada mzdy sa poskytne v sume priemerného zárobku zamestnanca, pričom je vhodné sa dohodnúť aj na splatnosti tejto náhrady mzdy.
4. **Pracovné voľno zamestnanca bez náhrady mzdy:** ak zamestnanec čerpá neplatené voľno, za toto obdobie sa mu prerušuje sociálne a zdravotné poistenie. Zamestnávateľ je v tomto prípade povinný oznámiť príslušnej zdravotnej poisťovni zmenu platiteľa poistného a príslušnej pobočke Sociálnej poisťovne oznámiť prerušenie nemocenského poistenia, dôchodkového poistenia a poistenia v nezamestnanosti zamestnanca, a to najneskôr do ôsmich dní od tohto prerušenia.